ทองคำปิดลบ 1.70 ดอลลาร์
สัญญาทองคำตลาดนิวยอร์กปิดลบ จากแรงขายทำกำไร
28 ก.ค. 2554

สัญญาทองคำตลาดนิวยอร์กปิดลบ จากแรงขายทำกำไร 
สัญญาทองคำตลาด COMEX (Commodity Exchange) ส่งมอบเดือนส.ค.ลดลง 1.70 ดอลลาร์ หรือ 0.1% ปิดที่ 1,615.10 ดอลลาร์/ออนซ์
สัญญาโลหะเงินส่งมอบเดือนก.ย.ร่วงลง 13 เซนต์ หรือ 0.3% ปิดที่ 40.568 ดอลลาร์/ออนซ์ และสัญญาโลหะทองแดงส่งมอบเดือนก.ย.ลดลง 3.15 เซนต์ ปิดที่ 4.4465 ดอลลาร์/ปอนด์
ส่วนสัญญาพลาตินัมส่งมอบเดือนต.ค.เพิ่มขึ้น 80 เซนต์ ปิดที่ 1,808 ดอลลาร์/ออนซ์ และสัญญาพัลลาเดียมส่งมอบเดือนก.ย.ร่วงลง 2.90 ดอลลาร์ ปิดที่ 833.20 ดอลลาร์/ออนซ์
สัญญาทองคำร่วงลงเป็นวันแรกหลังจากทะยานขึ้นแตะระดับสูงสุดเป็นประวัติการณ์ที่ 1628.8 ดอลลาร์/ออนซ์เมื่อวันอังคาร และก่อนหน้าที่ทองคำจะพุ่งขึ้นทำนิวไฮที่ระดับดังกล่าวนั้น สัญญาทองคำได้ทะยานขึ้นติดต่อกัน 3 วันทำการ ซึ่งสถานการณ์ดังกล่าวได้กระตุ้นให้นักลงทุนเข้ามาเทขายทำกำไร
นอกจากนี้ สัญญาทองคำยังถูกกดดันจากสกุลเงินดอลลาร์ที่แข็งค่าขึ้นเมื่อเทียบกับสกุลเงินหลักๆ โดยดัชนีดอลลาร์ (Dollar Index) ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ พุ่งขึ้น 0.78% แตะที่ 74.1 จุดเมื่อวานนี้
อย่างไรก็ตาม สัญญาทองคำปรับตัวลงไม่มากนักเนื่องนักลงทุนบางกลุ่มยังคงเดินหน้าซื้อทองคำเพื่อป้องกันความเสี่ยงในช่วงเวลาที่การเจรจาเรื่องเพดานหนี้ของสหรัฐยังไม่มีความคืบหน้า